Tidligere blev det offentliggjort, at Morten og Kasper Fruensgaard har skrevet kontrakt med Mogens Palle. Men ifølge tvillingernes tidligere promotor, Robert Larsen, så var det ikke muligt, da de ifølge ham stadig har kontrakt med hinanden. Robert Larsen mener aldrig at deres kontrakt er blevet opsagt skriftligt, og derfor er den ikke endeligt opsagt. Den udmelding kommer dog bag på hovedpersonerne selv: - Den er opsagt skriftligt. Alt det har jeg på mail, siger Kasper Fruensgaard. Tilbage i september meldte Robert Larsen selv ud, at samarbejdet mellem ham og tvillingerne var ophørt med øjeblikkelig virkning. Men nu er han altså af en anden opfattelse. - Jeg ved ikke, hvad han får ud af at melde det ud nu. Men kontrakten er opsagt, siger Kasper Fruensgaard. Nu ser bokseren i stedet frem til at bokse for Mogens Palle. - Ja, for satan. Det er en kæmpe forløsning. Jeg er glad for, at det er med Mogens (Palle, red.), fordi der kan vi starte langsomt op og komme rigtig godt i gang.

Referat:
Robert Larsen sår tvivl om Fruensgaard-brødrenes kontrakt med Mogens Palle. Hovedpersonerne afviser problemer.